הגושרים הצטרפה לליגה האזורית לפני שנתיים וכבר מהעונה הראשונה ייצבה את עצמה בטופ של הליגה.
הפתיחה לא הייתה קלה והגושרים ניצחה רק משחק אחד מתוך 5 הראשונים אבל אחרי תקופת ההסתגלות נתנה הגושרים סיבוב שני מדהים וניצחה 8 מתוך 9 משחקי הסיבוב והעפילה לחצי הגמר.
בחצי הגמר ניצחה הגושרים את מטולה במותחן גדול עם 2 הארכות והעפילה למשחק הגמר.
הגושרים עלתה בטירוף למשחק הגמר והובילה 13-0 אבל לאט לאט עמיר חזרו לעניינים וניצחו אחרי משחק צמוד מאד 67-62.
בעונה השנייה בליגה הגושרים התייצבה בצמרת הטבלה כבר מהמחזור הראשון ולמרות חוסר יציבות שהתבטא בהפסדים מיותרים למרום גולן בבית ולעמיעד סיימה הגושרים את הליגה במקום השני.
בחצי הגמר הגיעה הגושרים בטוחה מידי בעצמה והפסידה 75-65 לדן.
את העונה הנוכחית פתחה הגושרים בצורה מצוינת , אחרי ניצחון יוקרתי על האלופה מדן במשחק הפתיחה נכנסה הגושרים לכושר מצוין והביסה בשני משחקי חוץ רצופים את איילת השחר וקריית שמונה.
אח"כ הגיע המשחק הזכור לכולם מול חולתה שבו ניצחה הגושרים 87-85 אחרי מותחן גדול והגושרים סיימה את הסיבוב הראשון עם מאזן מושלם.
הסיבוב השני של הגושרים היה פחות טוב והיא ספגה הפסדים בדן ובחולתה אבל הגושרים התנחמה בעובדה שהיא סיימה במקום השני בבית אותו רצו שחקני הגושרים מה שהבטיח שלא להיפגש עם דן וחולתה לפני משחק הגמר.
בשלב רבע הגמר ציפתה להגושרים משוכה קשה בדמות מרום גולן ואכן הקבוצה לא הגיעה מוכנה והפסידה 79-67 במשחק הראשון.
הגומלין מול מרום גולן הוא נקודת המפנה של העונה עבור הקבוצה , הגושרים התאמנה קשה והגיעה מוכנה למשחק ובתצוגה התקפית מעולה ניצחה 95-77 והעפילה למשחקי חצי הגמר.
בחצי הגמר פגשה הגושרים את מי שהייתה הסוס השחור שלה בשנה האחרונה הלא היא הקבוצה מתל חי.
הגושרים שהעפילה למשחקי הפיינל פור בזכות תצוגת התקפה אדירה , ניצחה את המשחק בזכות התעלות הגנתית של כל מערכי הקבוצה שעצרו את תל חי על 51 נקודות בלבד והובילו לנצחון 61-51 ולהבטחת המקום בגמר.
כפי שאפשר לראות מסגל השחקנים קבוצת הפועל הגושרים מתבססת על סגל די קבוע שרץ עם הקבוצה לאורך שנותיה בליגה.
הבסיס המרכזי של הסגל תמיד היה ותמיד יהיה שחקנים מהקיבוץ והם מהווים את מרבית הסגל. למרות זאת השחקנים שמגיעים לשחק עם הקבוצה מבחוץ תמיד יקבלו את ההרגשה שהם רצוים וכפי שאפשר לראות השחקנים שמגיעים מבחוץ נשארים לרוב גם בעונה שאחרי והם בני בית בקבוצה.
ניס פלח הוא הרכז והברומטור העיקרי של הקבוצה , פלח עם תצוגה מעולה של 41 נקודות ברבע הגמר מול מרום גולן דאג שהגושרים בכלל תהיה במעמד חצי הגמר.
שחקן חשוב נוסף במערך של הגושרים הוא ערן ביר שנתן סיבוב ראשון מצוין בליגה והיה מהאחראים העיקריים לניצחון בחצי הגמר על תל חי.
פרט פיקנטי במשחק יהיה שיתופו של ירון שרף אחיו התאום של ליאור שישחק גם הוא במשחק אבל מהצד של דן. ירון היה שותף מרכזי בזכייה של הגושרים בטורניר ההכנה לעונה בדן וגם שיחק מצוין במשחק הפתיחה של הליגה מול דן.
אחר כך נפצע ירון ויחד עם שירותו הצבאי לא שיחק בשאר משחקי הליגה אבל עכשיו כשרגע האמת מגיע הוא מוכן ומזומן להוכיח לאחיו מי הווינר במשפחה.
הגושרים לא סומנה בתחזיות טרום העונה כאחת המעומדות להגיע עד הסוף וגם יש להודות שסגל השחקנים של הגושרים הוא לא ברמה של דן או חולתה.
העובדה שנשארו רק שתי קבוצות שמשחקות על התואר והגושרים היא אחת מהן היא תעודת כבוד לסגל השחקנים ולצוות המקצועי.
הגושרים הציגה לאורך רוב העונה את הכדורסל הקבוצתי ביותר בליגה וההגעה שלה למעמד הגמר היא אך ורק תוצאה של חיבור קבוצתי יוצא דופן שלא היה קיים בקבוצה בשנתיים הקודמות.
העובדה ש10 מתוך 12 השחקנים משחקים ביחד כבר עונה שנייה רצוף גרמה לשחקנים ליותר שיתוף פעולה ולשיפור ניכר באווירה בתוך הקבוצה.
בשנים הקודמות הייתה להגושרים על הנייר קבוצה טובה יותר אבל פעם אחר פעם מה שהפיל אותה ברגעי האמת הוא חוסר חיבור וכימיה בין חלקי הקבוצה , השנה נעשה שיפור גדול בנושא ועכשיו על הגושרים מונחת חובת ההוכחה להביא את זה לידי ביטוי גם ברגע האמת.
"אנחנו מאמינים שאנחנו קבוצה ואני מדגיש את המילה קבוצה, לא פחות טובה מדן ושביכולתנו לנצח ביום שבת. אני יודע שלדן יש שחקנים מוכשרים יותר מאשר לנו ויש סיכוי שגם אם נשחק טוב זה עדיין לא יספיק, אבל אני מאמין שאם כל אחד בקבוצה ייתן קצת יותר מ- 100% וכל הקבוצה תתפקד כיחידה אחת מגובשת, אז הגביע שייסע ביום שבת לדן יהיה הגביע של המקום השני".
בדיוק שנתיים אחרי שהגיעה בעונת הבכורה שלה בליגה האזורית למשחק הגמר ונוצחה אחרי מותחן גדול מול עמיר, מקבלת הגושרים הזדמנות שנייה להביא את הגביע בפעם הראשונה לקיבוץ.